RICHY วิ่งกระฉูด 7% ชี้กำไร H2/60 สดใส-ลุ้นปี 61 ทำนิวไฮ แนะซื้อเป้า 2.20 บ.
RICHY วิ่งกระฉูด 7% ชี้กำไร H2/60 สดใส-ลุ้นปี 61 ทำนิวไฮ แนะซื้อเป้า 2.20 บ. โดย ณ เวลา 15.40 น. อยู่ที่ระดับ 1.80 บาท บวก 0.12 บาท หรือ 7.14% ด้วยมูลค่าซื้อขาย 30.32 ล้านบาท
17 พ.ย. 2560

ผู้สื่อข่าวรายงานว่า บริษัท ริชี่ เพลซ 2002 จำกัด (มหาชน) หรือ RICHY ณ เวลา 15.40 น. อยู่ที่ระดับ 1.80 บาท บวก 0.12 บาท หรือ 7.14% ด้วยมูลค่าซื้อขาย 30.32 ล้านบาท ราคาหุ้นวิ่งแรงในรอบ 1 ปี 4 เดือน นับตั้งแต่ขึ้นไปทดสอบระดับ 1.81 บาท เมื่อวันที่ 14 ก.ค. 59

บล.เคทีบี ระบุในบทวิเคราะห์ว่า  RICHY คาดกำไรสุทธิครึ่งหลังปี 60 จะกลับมาเติบโตสดใสจากโครงการเดิมที่คาดว่าจะมีการรับรู้รายได้เพิ่มขึ้นต่อเนื่อง โดยเฉพาะจากโครงการเดอะริช@สาทร-ตากสิน ที่เริ่มมีการรับรู้รายได้ตั้งแต่ไตรมาส 2/60โดยประเมินกำไรสุทธิปี 60 ที่ 90 ล้านบาท เติบโตก้าวกระโดดถึง 871% เทียบช่วงเดียวกันของปีก่อน
ส่วนปี 61 คาดว่ากำไรสุทธิจะยังเติบโตสูงต่อเนื่องและทำสถิติสูงสุดใหม่ที่ 256 ล้านบาท เพิ่มขึ้น 185% เทียบช่วงเดียวกันของปีก่อน จากยอด Backlog ที่จะโอนในปี 61 ที่สูง
โดยเฉพาะจากโครงการริชพาร์ค@ทริปเปิลสเตชั่น ที่สามารถทำยอดขายได้แล้วไม่ต่ำกว่า 2,200 ล้านบาท (มากกว่ารายได้ทั้งปี 2017 ที่คาดที่ 1,088 ล้านบาท) ทั้งนี้ ประเมินราคาเป้าหมายปี 61 ที่ 2.20 บาท แนะนำ ซื้อ